b'\n_START_ARTICLE_\nBaton Dardanski\n_START_SECTION_\nVojna z Makedonci\n_START_PARAGRAPH_\nKo so se Rimljani pod poveljstvom izku\xc5\xa1enega poveljnika Publija Sulpicija Galba leta 200 pr. n. \xc5\xa1t. vrnili v Ilirijo, so pri\xc4\x8dakovali podporo svojih biv\xc5\xa1ih zaveznikov. Po uvodnih rimskih zmagah je mnogo kraljev, nasprotnikov Makedonskega kraljestva, pri\xc5\xa1lo v rimski tabor. Med njimi so bili tudi Plevrat iz Ardijejskega kraljestva, kralj Atamanijanov Aminander in Baton Dardanski. Rimski poveljnik jim je povedal, da jih bo poklical na pomo\xc4\x8d, ko bo njegova armada pri\xc5\xa1la v Makedonijo. Baton je pri\xc4\x8dakoval, da bo v novi vojni z Makedonci dobil nekaj ozemlja in oblast v Peoniji._NEWLINE_Filip V. Makedonski je pri\xc4\x8dakoval, da bodo Rimljani prodirli po dolini Erigona, zato se je odlo\xc4\x8dil, da bo zavaroval svoje boke pred prodorom rimskih zaveznikov Etolcev na jugu in Dardancev na severu. Svojemu sinu Perzeju je ukazal, naj blokira prelaz, ki je vodil v Pelagonijo. Po prvih rimskih premikih je Perzejeve \xc4\x8dete odpoklical. Njegova konjenica je v Otobolu na reki Erigon do\xc5\xbeivela poraz, ki ni imel ve\xc4\x8djih posledic. Medtem sta Plevratova in Batonova vojska \xc5\xbee pri\xc5\xa1li v Makedonijo. Baton je leta 199 pr. n. \xc5\xa1t. izkoristil Filipovo vojskovanje z Rimljani na zahodu njegove dr\xc5\xbeave in za\xc4\x8del pleniti po severni Makedoniji. Ko so se Rimljani umaknili na zimovanje v Apolonijo, je Filip poslal proti dardanski armadi, ki se je vra\xc4\x8dala domov z bogatim plenom, svojega generala Atenagora._NEWLINE_Atenagorov napad se je za\xc4\x8del z manj\xc5\xa1imi spopadi z Batonovo za\xc5\xa1\xc4\x8ditnico. Baton je nato obrnil in prerazporedil svojo vojsko in po\xc4\x8dakal na nasprotnika, ki je napadel s konjenico in lahko pehoto. Batonovi vojski, ki je bila povsem druga\xc4\x8dna in je nosila te\xc5\xbeko oro\xc5\xbeje, je bila pri obrambi v veliko pomo\xc4\x8d oblika terena. V spopadu je bilo ubitih in ranjenih samo nekaj vojakov, ker so Dardanci v strnjeni formaciji usklajeno napadali in se umikali. Dardanska vojska je bila zelo dobro organizirana in je imela najbolj napredno taktiko tistega \xc4\x8dasa. Odlikoval jo je tudi pogum, disciplina in tovari\xc5\xa1tvo._NEWLINE_Novice o rimski zmagi leta 197 pr. n. \xc5\xa1t. so vzpodbudile Batona na ponoven prodor po dolini Vardarja. Filip ga je tokrat prestregel in v bitki pri peonski prestolnici Stobi porazil z vojsko, ki jo je na hitro zbral po mestih svojega kraljestva in Makedonci so obdr\xc5\xbeali Bilazoro in Peonijo._NEWLINE_Baton v vojni ni dobil nobenega ozemlja, ki ga je pri\xc4\x8dakoval, medtem ko so ga Ardijejci dobili. To je tako razjezilo Batona, da so se njegovi pla\xc4\x8danci leta 190 pr. n. \xc5\xa1t. na etolski strani vojskovali proti Rimu._NEWLINE_Ker je bilo Dardance zelo te\xc5\xbeko poraziti na bojnem polju, je Filip V. proti njim na\xc5\xa1\xc4\x8duval germanske Bastarne, ki so \xc5\xbeiveli v vzhodnih Karpatih severno od delte Donave. Predlagal jim je, da jim bo odprl pot do Dardanije, kjer se bodo lahko za\xc4\x8dasno naselili in zatem nadaljevali pot skozi Ilirijo do Italije. Filipov resni\xc4\x8dni na\xc4\x8drt je bil pregnati Dardance in na njihovem ozemlju za stalno naseliti Bastarne. V Italijo bi od\xc5\xa1li ve\xc4\x8dinoma mo\xc5\xa1ki, \xc5\xbeenske in otroci pa bi ostali v Dardaniji. Z Bastarni se je spopadel Batonov brat Monunij, ki ga je nasledil okoli leta 176 pr. n. \xc5\xa1t..'